In nomine sanctæ et individuæ Trinitatis. Præsentium utilitati, futurorum memoriæ consulentes, litterarum testimonio confirmare decrevimus pactum quod inter ecclesiam Sancti-Florentini-de-Castello et ecclesiam Sancti-Florentini-Veteris, super donationibus defunctorum apud eandem ecclesiam sepultorum, de quibus controversia habebatur, statutum est. Inter utramque ecclesiam convenit et communi ambarum sancitum est voluntate, ut quicquid ab infirmis pro sepultura ecclesiæ Sancti-Florentini-Veteris datum fuerit, utrique commune habeatur et æquis inter utramque partibus dividatur. Quod si aliquis, sive vir sive femina, intestatus vel de propria salute minus sollicitus obierit, donatio quæ prima pro eo facta fuerit a quocumque vel a quacunque facta fuerit utrique ecclesiæ sit communis. Hujus pacti testes sunt Willermus, abbas Sancti-Martini Trecensis; Walterius Calvus; Carmas, monachi Pontiniaci; Johannes, prior Sancti-Florentini; Adalardus, prior Sancti-Florentini-Veteris; Ansellus magister et Philippus, præpositus Sancti-Germani. Acta apud Fontanas, anno Verbi incarnati Mº Cº XLº IIº; epacta IIIa, concurrente IIº; regnante Ludovico rege Francorum et duce Aquitanorum; Henrico, archiepiscopo Senonensi.